Άστεγος προσπάθησε να συλληφθεί για να σωθεί από το κρύο!

Μια απίστευτη ιστορία είδε το φως της δημοσιότητας στον Βόλο, όταν ένας 47χρονος άστεγος αποπειράθηκε να κλέψει αυτοκίνητο και στη συνέχεια παραδόθηκε στην αστυνομία, προκειμένου να φυλακισθεί και να σωθεί από το κρύο.



Το περιστατικό κατεγράφη από τους αστυνομικούς, όταν τη νύχτα που πέρασε ο 47χρονος με ένα κατσαβίδι έσπασε το τζάμι αυτοκινήτου στη Νέα Ιωνία, δεν έκλεψε τίποτα και στις 03.00 τα ξημερώματα πήγε αυτοβούλως στη Διεύθυνση Αστυνομίας Μαγνησίας και είπε στους αστυνομικούς να τον συλλάβουν.



Οι αστυνομικοί άκουσαν την υπόθεση και αφού διαπίστωσαν με αυτοψία ότι ο 47χρονος, από τη Θεσσαλονίκη, τους έλεγε την αλήθεια, έμειναν εμβρόντητοι όταν τους ζήτησε να οδηγηθεί στη φυλακή για να εξασφαλίσει στέγη και φαγητό, λόγω της κακοκαιρίας.



Ο 47χρονος είναι άστεγος και άνεργος, μετακινείται πολύ συχνά μεταξύ Θεσσαλονίκης και Βόλου, όπου διαμένει κατά διαστήματα, και έχει απασχολήσει και στο παρελθόν την αστυνομία για μικροκλοπές.



Ο άστεγος οδηγήθηκε στον εισαγγελέα Βόλου, αλλά αφέθηκε ελεύθερος επειδή όπως ορίζει η νομοθεσία παραδόθηκε αυτοβούλως, αλλά και επειδή ο ιδιοκτήτης του αυτοκινήτου δεν υπέβαλε μήνυση.



ΠΗΓΗ: ΑΠΕ-ΜΠΕ

